VEGA præsenterer

**Højenergisk indiedisco og alternativ pop fra Kakkmaddafakka**

*Kom til en gedigen, charmerende popfest, når det driftssikre, norske band Kakkmaddafakka spiller deres festglade indiepop i Store VEGA den 14. oktober.*

Kakkmaddafakka er et af Norges mest succesfulde bands inden for de seneste år. Bandet, der stammer fra Bergen, er en del af den såkaldte Bergen-scene sammen med navne som Erlend Øye, Röyksopp, Kings of Convenience og Kygo.
Bandet blev dannet tilbage i 2004, da medlemmerne kun var mellem 15 og 18 år. Nu 10 år senere har gruppen udgivet fire studiealbums og turneret verden tyndt.

**Nye sider af indiepoppen**
Kakkmaddafakkas musik bliver ofte beskrevet som indiedisco, men med singlen [“Galapagos”](https://www.youtube.com/watch?v=m2nJ6Cml50A) fra 2016 viste bandet nye sider af deres festglade indiepop.

”Galapagos” er fra albummet *KMF*, der kredser om familien, venner, kærlighed og tabet af sidstnævnte. Erlend Øye har produceret de foregående to albums, men med *KMF* har bandets medlemmer og de to brødre Axel og Pål Vindenes selv siddet i producerstolen:

*“Erlend tror på, at man som musiker skal være ærlig og kun skrive sange om, hvordan du virkelig har det og dernæst præsentere det så ærligt som muligt for lytteren. Vi har måske eksperimenteret med vores lyd en anelse, men vi har fulgt det grundlæggende princip fra Erlend. Det er stadig os, der skriver sange om Bergen og indspiller det live i studiet. Det er ægte.”,* fortæller Pål Vindenes.

2016 var et fantastisk år for bandet med store koncerter på SPOT og Roskilde Festival, samt en stuvende fuld sal i Store VEGA. Bandet udgiver deres første single fra et kommende album inden sommeren og tager i den forbindelse på en længere Europa-turné.

**Fakta om koncerten
​**KAKKMADAFAKKA (NO)
Lørdag den 14. oktober kl. 20.00
Store VEGA, Enghavevej 40, 1674 København V
Billetpris 180 kr. + gebyr
Billetsalget starter i dag via VEGA.dk og Ticketmaster.